Seun dood, twee beseer in onwettige straatren(Foto: Ekurhuleni-metropolisie) ŉ Agtjarige seun is dood en talle mense beseer in ŉ onwettige straatren Sondagaand in Daveyton in Ekurhuleni. Die twee voertuie is na die voorval deur ontstoke omstanders aan die brand gesteek. Die bestuurders van ŉ Toyota Etios en ŉ Nissan 1400-bakkie was in die onwettige straatren betrokke op die hoek van Simunyestraat en Madikizela-rylaan in Etwatwa. Die bestuurder van die Etios het glo beheer verloor waarna die motor in ŉ groep voetgangers, tussen agt en 37 jaar oud, langs die pad ingeploeg het. Lt.kol. Kelebogile Thepa, woordvoerder van die Ekurhuleni-metropolisie, het gesê die agtjarige seun is op die toneel dood verklaar. Twee 12-jarige seuns het geringe beserings opgedoen en is na ŉ hospitaal geneem vir behandeling. Nog voetgangers is vir skok behandel. Die bestuurder van die Etios is deur omstanders aangerand en sy motor is aan die brand gesteek. Hy is ook na ŉ hospitaal geneem vir behandeling. Die bestuurder van die Nissan-bakkie het van die toneel gevlug uit vrees dat hy ook aangeval sou word. Die bakkie is ook aan die brand gesteek. ŉ Klag van strafbare manslag word ondersoek.